ดอลล์อ่อนค่าหลังประธานเฟดไม่ระบุเวลาขึ้นดอกเบี้ยชัดเจน
สกุลเงินดอลลาร์สหรัฐอ่อนค่าลงเมื่อเทียบกับยูโร ในการซื้อขายที่ตลาดนิวยอร์กเมื่อคืนนี้ (6 มิ.ย.) หลังจากประธานเฟด ไม่ได้ระบุเวลาที่ชัดเจนว่าเฟดจะปรับขึ้นอัตราดอกเบี้ยเมื่อใด ในระหว่างการกล่าวสุนทรพจน์ครั้งล่าสุดที่ฟิลาเดลเฟียเมื่อวานนี้
7 มิ.ย. 2559

สำนักข่าวอินโฟเควสท์รายงานว่าค่าเงินยูโร (6 มิ.ย.) แข็งค่าขึ้นเมื่อเทียบดอลลาร์สหรัฐ ที่ระดับ 1.1371 ดอลลาร์สหรัฐ จากระดับ 1.1340 ดอลลาร์สหรัฐ ในขณะที่เงินปอนด์ลดลงแตะระดับ 1.4457 ดอลลาร์สหรัฐ จากระดับ 1.4515 ดอลลาร์สหรัฐ ส่วนดอลลาร์ออสเตรเลียเพิ่มขึ้นแตะระดับ 0.7377 ดอลลาร์สหรัฐ จากระดับ 0.7354 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบเยนที่ระดับ 107.37 เยน จากระดับ 106.74 เยน และลดลงเมื่อเทียบฟรังก์สวิส ที่ระดับ 0.9700 ฟรังก์ จากระดับ 0.9769 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.2815 ดอลลาร์แคนาดา จากระดับ 1.2939 ดอลลาร์แคนาดา
ดอลลาร์สหรัฐอ่อนค่าลงหลังจากนางเยลเลนไม่ได้ส่งสัญญาณที่ชัดเจนเกี่ยวกับช่วงเวลาที่จะปรับขึ้นอัตราดอกเบี้ย ในที่ประชุม “World Affairs Council of Philadelphia” ซึ่งจัดขึ้นเมื่อวานนี้ ทั้งนี้ นางเจเน็ต เยลเลน ประธานธนาคารกลางสหรัฐ (FED) กล่าวว่า เศรษฐกิจสหรัฐยังคงมีความแข็งแกร่ง แม้ตัวเลขการจ้างงานเดือนพ.ค.ของสหรัฐออกมาต่ำกว่าการคาดการณ์ก็ตาม พร้อมกับกล่าวว่า เฟดจำเป็นต้องปรับขึ้นอัตราดอกเบี้ยอย่างค่อยเป็นค่อยไป แต่ก็ไม่ได้มีการระบุถึงกำหนดเวลาที่เฉพาะเจาะจงในการปรับขึ้นอัตราดอกเบี้ย
นักลงทุนจับตาดูข้อมูลเศรษฐกิจของสหรัฐที่จะมีการเปิดเผยในสัปดาห์นี้ ซึ่งรวมถึงประสิทธิภาพการผลิต-ต้นทุนแรงงานต่อหน่วยเบื้องต้นไตรมาส 1/2559, จำนวนผู้ขอรับสวัสดิการว่างงานรายสัปดาห์, สต็อกสินค้าคงคลังภาคส่งเดือนเม.ย. และความเชื่อมั่นผู้บริโภคเบื้องต้นเดือนมิ.ย.